Det Økonomiske og Sociale Udvalgs udtalelse om "Udkast til Kommissionens forordning (Euratom, EKSF, EF) om ændring af Kommissionens forordning (EØF) nr. 3418/93 af 9. december 1993 om gennemførelsesbestemmelser til visse bestemmelser i finansforordningen af 21. december 1977"

(2001/C 123/20)

Rådet for De Europæiske Fællesskaber besluttede den 20. november 2000 under henvisning til EF-traktatens artikel 262 at anmode om Det Økonomiske og Sociale Udvalgs udtalelse om det ovennævnte emne.

Det Økonomiske og Sociale Udvalg besluttede at udpege Roy Donovan til hovedordfører.

Det Økonomiske og Sociale Udvalg vedtog på sin 378. plenarforsamling af 24.-25. januar 2001, mødet den 24. januar, følgende udtalelse med 67 stemmer for og 1 imod.

1. Indledning

1.1. En rådsforordning (Euratom, EKSF, EF) af 21. december 1977 udgør i henhold til traktaterne retsgrundlaget for finansforordningen vedrørende De Europæiske Fællesskabers almindelige budget.

1.2. Der er foretaget flere ændringer gennem årene siden 1977, og der er sket yderligere udviklinger, som nødvendiggør en generel revision, ajourføring og konsolidering for at skabe overensstemmelse med bedste praksis i dag. Denne revision og konsolidering er i gang og forventes færdig i 2002. Dette initiativ hilses med stor tilfredshed.

1.3. Kommissionen har til opgave at iværksætte flere bestemmelser i Rådets finansforordning i form af "gennemførelsesbestemmelser". De nugældende regler er nedfældet i Kommissionens forordning (EØF) nr. 3418/93 af 9. december 1993 og trådte i kraft 1. januar 1994.

1.4. Rådets nye konsoliderede finansforordning 2002 vil selvsagt nødvendiggøre en revision af Kommissionens forordning nr. 3418 fra 1993, som indeholder gennemførelsesbestemmelser. Det er dog nødvendigt at medtage de ændringer, som der lægges op til på nuværende stadium. Disse ændringer kan hovedsagelig henføres til Rådets forordning (EF) nr. 2548/98, 2779/98 og 2673/99.

2. Indhold

Indholdet af og baggrunden for ændringerne af gennemførelsesbestemmelserne er der redegjort for i forordet i Kommissionens dokument, i afsnit 3, punkt 1-13.

3. Analyse

Den detaljerede gennemgang af de foreslåede ændringer findes i afsnit B, pkt. 1, pkt. 2, nr. 1-9, pkt. 3 og pkt. 4, nr. 10-13, i Kommissionens oplæg.

4. Særlige bemærkninger

4.1. Artikel 1, under stk. 1, litra a), ændres "det behov, der skal opfyldes" til "det behov, der skal opfyldes på kort eller langt sigt".

4.2. Artikel 1a, stk. 3: "anvender Kommissionen ... de informationskilder, som den anser for at være pålidelige" ændres til "anvender Kommissionen oplysninger fra Den Europæiske Centralbank...".

4.3. Artikel 104, stk. 2, andet afsnit, der tilføjes: "...herunder en juridisk medarbejder".

Tredje afsnit, "kan deltage som observatør" ændres til "skal deltage som observatør".

Stk. 4, andet afsnit udgår og i tredje afsnit erstattes "kan" af "skal".

I stk. 4, femte og sidste afsnit, tilføjes efter "udvalget": "; rapporten skal gemmes med henblik på eventuelle fremtidige henvisninger."

4.4. 49. I artikel 135, stk. 3, bør følgende fire kontoklasser føjes til listen:

- forpligtelseskonti, som der ikke er trukket på;

- interimskonto;

- hensættelser til retssager;

- pensionsforpligtelser.

5. Generelle bemærkninger

5.1. Rådets finansforordning, som er ændret flere gange sammen med Kommissionens forordninger om gennemførelse af visse bestemmelser i forordningen, er overmåde teknisk og uoverskuelig. Selv om formålet er at skabe gennemsigtighed i De Europæiske Fællesskabers finansielle anliggender, skorter det på mange måder på gennemsigtighed i selve instrumenterne.

5.2. Selv om vedtægten for "Det Europæiske Selskab" omsider er blevet foreløbigt godkendt i hovedtrækkene, er harmoniseringen af de finansielle regnskabsprocedurer ikke særlig fremskreden.

Følgelig består der fortsat forskelle i de finansielle kontrol- og styringssystemer de enkelte medlemsstater imellem. Bl.a. er der forskelle i betegnelsen på og ansvarsbeføjelserne for dem, der arbejder på dette område, hvilket undertiden kan afstedkomme forvirring.

5.3. Med hensyn til de ændringer, som nu foreslås, ser der ud til at mangle klarhed, specielt hvad angår ansvarsbeføjelserne i afsnittene om intern revision og finanskontrol.

6. Konklusion

6.1. ØSU støtter fuldt ud dette nødvendige, men foreløbige forslag om ændring af Kommissionens forordning (EØF) nr. 3418/93. Det mener imidlertid, at de mindre ændringer, som det foreslår ovenfor, vil kunne forbedre teksten.

6.2. Det haster med at vedtage den nye finansforordning, som skal gælde fra 2002, af hensyn til ajourføring, modernisering, konsolidering, forenkling og forbedring af gennemsigtigheden i De Europæiske Fællesskabers finansielle kontrolsystemer.

Bruxelles, den 24. januar 2001.

Göke Frerichs

Formand for

Det Økonomiske og Sociale Udvalg